
יועצת כלכלית:		סמדר אלחנני

מנהל הוועדה:		טמיר כהן

קצרנית:		איה לינצ'בסקי

צו תעריף המכס והפטורים ומס קניה על טובין (תיקון מס' 18), התשס"ה –2005
(חלקי חילוף לרכב)
צו תעריף המכס והפטורים ומס קניה על טובין (תיקון מס' 20), התשס"ה – 2005
(בצק שלא מוכן לאכילה, מלפפונים משומרים)

היו"ר יעקב ליצמן:

	 אני מחדש את הישיבה בסעיף צו תעריף המכס והפטורים ומס קניה על טובין (תיקון מס'   18), התשס"ה-2005 וצו תעריף המכס והפטורים ומס קניה על טובין (תיקון מס' 20), התשס"ה-2005. בבקשה.

קובי בוזו:

	לגבי תיקון מס' 18 התיקון הוא טכני בלבד, על כל חלקי החילוף לרכב יש מס קניה בשיעור של 12% ושיעור תמ"א של 60%. אצלנו בתעריף כל הפרטים של חלקי החילוף לרכב מוגדרים חלפים ברכב מנועי כשבעבר זה היה לרכב מנועי. עשינו את השינוי מ"לרכב" ל "ברכב" בעקבות פרטים שלא רצינו למסות, הם היו לרכב אז צמצמנו את זה וקבענו מס קניה רק על מה שהוא בתוך הרכב ברכב מנועי.

	גילינו שיש עוד פרטים שלגביהם גם צריך את התיקון, וזה הצו הזה. באנו לוועדת הכספים כי יש גם הפחתות וגם העלאות שהם תיאורטיות בלבד. השורה התחתונה היא שאין לנו תוספת הכנסות אבל ההעלאה היא תיאורטית בלבד. אילולא היה חלק שלא נמצא בתוך הרכב או מחוץ לרכב, אז יכול להיות שלגביו המכס יעלה. 

היו"ר יעקב ליצמן:

	 יש הערות? התנגדות? מי בעד צו תעריף המכס והפטורים ומס קניה על טובין (תיקון מס' 18), התשס"ה-2005?


הצבעה
בעד- רוב
נגד: אין
נמנעים: אין

תיקון מס' 18 אושר.

היו"ר יעקב ליצמן:

	התיקון אושר. אנחנו עוברים לתיקון מספר 20.

שירלי אביבי:

	לגבי תיקון מס' 20 מובאים בו שני נושאים שמדובר בהם בהעלאה. הנושא הראשון זה בצק שמובא להכנת חטיפים, זה עמילן בתוספות כלשהם. החטיף מיובא לארץ כשהוא לא ניתן לאכילה וכאן ממשיכים את תהליך הייצור שלו ומכינים ממנו חטיפים לילדים.

היו"ר יעקב ליצמן:

	 למה להעלות?

שירלי אביבי:

	בעבר היה תהליך אחד עכשיו אישרו לייצר בחו"ל תהליך נוסף שנקרא קדם בישול. שני המוצרים מיובאים לארץ באותה צורה. ברגע שמוסיפים תהליך נוסף שנקרא קדם בישול, מבחינת הנחיות בריסל והאמנה שאנחנו חתומים עליה זה עובר סיווג מפרט אחד לפרט אחר. אז כדי שנאשר את אותו מיסוי שהיה על הפרט הקודם אנחנו מתאימים את המיסוי באותה מידה. מה שהיה בעבר זה מה שיהיה היום.

ניסן סלומינסקי:

	 יש בישראל כאלה שמייצרים את זה?

שירלי אביבי:

	לא, מייבאים את זה.

ניסן סלומינסקי:

	בכמה מעלים?

שירלי אביבי:

	אנחנו לא יכולים לאמוד את תוספת ההכנסות , אנחנו עושים את המס ל- 12% ועל האיחוד האירופאי זה יהיה 6% כאשר בעבר זה היה מסובב במס קצוב. ייתכן שזו בכלל לא תהיה העלאה כי המס הקצוב יכול להיות שהוא תופס והמס האחוזי יהיה יותר נמוך מהמס הקצוב. אבל מכיוון שזו יכולה להיות גם העלאה אנחנו מעבירים את זה לוועדת כספים.

	הנושא השני הוא מלפפונים. בצו תעריף המכס ברפורמה שהנהגנו בספטמבר נכתב "מלפפון במלח". כדי למנוע חיכוכים עם יבואנים וחוסר ודאות מה זה מלפפון במלח ומה אחוזי המלח שצריך להוסיף, אנחנו מונעים את החיכוכים וכותבים רק מלפפונים.

היו"ר יעקב ליצמן:

	 מי בעד צו תעריף המכס והפטורים ומס קניה על טובין (תיקון מס' 20), התשס"ה-2005?



הצבעה
בעד- רוב
נגד: אין
נמנעים: אין
תיקון מס' 20 אושר.

היו"ר יעקב ליצמן:

	התיקון אושר. תודה רבה.


הישיבה ננעלה.

